**МОНГОЛ УЛСЫН ДАЛАЙН ЗАХИРГААНЫ 2024 ОНЫ**

**ҮЙЛ АЖИЛЛАГААНЫ ТАЙЛАН**

Чадварлаг ажилтан, оновчтой бодлого, зөв менежментээр Монгол Улсын хууль тогтоомж, олон улсын гэрээ, конвенцын хэм хэмжээнд нийцүүлэн хөлөг онгоц болон усан замын тээврийн хэрэгслийн бүртгэл, хяналтын үйл ажиллагааг мэргэжлийн түвшинд явуулж, далайн ба усан тээвэр эрхлэгчдийн нийтлэг хэрэгцээнд нийцсэн үйлчилгээг үзүүлж, салбарын хөгжүүлэлтийг тасралтгүй өнгөлж ажиллах чанарын бодлогын уриатай Зам тээврийн яамны харъяа Монгол Улсын Далайн захиргаа нь 2023 онд сайдын баталсан тушаалын дагуу Захиргаа, удирдлагын хэлтэс, Хөлөг онгоцны бүртгэл, хяналтын хэлтэс, Хуурай боомт, далайн тээврийн хэлтэс, Усан замын тээврийн бүртгэл, хяналтын хэлтэс гэсэн 4 хэлтэстэй 31 орон тоотой үйл ажиллагаа явуулж ирлээ.

Монгол Улс 1996 онд Олон улсын далайн байгууллагад гишүүнээр элсэж 19 конвенц, 23 протокол болон Далай ашиглах тухай, Усан замын тээврийн тухай хууль, Засгийн газрын 2 тогтоол, 9 дүрэм журам, 4 стандартын хэрэгжилтийг ханган ажиллаж ЗТХ-ийн сайдын баталсан Монгол Улсын Далайн захиргааны 2024 оны гүйцэтгэлийн төлөвлөгөөнд 9 зорилтын хүрээнд 48 арга хэмжээ төлөвлөсөн бөгөөд төлөвлөгөөний хэрэгжилт 82,1 хувийн биелэлттэй үнэлэгдлээ.

Байгууллагын 2024 оны үйл ажиллагааны орлого, зарлагын төлөвлөгөөг Зам, тээврийн хөгжлийн сайдын 2024 оны 01 дүгээр сарын 24-ны өдрийн А/13 дугаар тушаалаар батлагдсан орлого, зарлагын төлөвлөгөөний дагуу үйл ажиллагааг төлөвлөн зохион байгуулсан.

Ажилтнуудын ажиллах нөхцөл, нийгмийн баталгааг хангах хөтөлбөрийн хүрээнд Монгол Улсы Далайн захиргааны даргын 2024 оны А/04 дүгээр тушаалаар үндсэн цалин шинэчлэн баталж нэмэгдүүлсэн. Мөн даргын 2024 оны А/203 дугаар тушаалаар ажилтнуудын ажлын үр дүн, үр дүнгийн гэрээний биелэлтийг үнэлсэн үнэлгээг үндэслэн 13 дахь сарын цалин буюу жилийн эцсийн урамшуулал олголоо. Тайлант хугацаанд 14 ажилтанд амьдрах орчин нөхцөлөө сайжруулах, орон сууц, хашаа байшин худалдан авах, шинээр барих, нөхцөлийг нь сайжруулахад хууль тогтоомжийн дагуу дэмжлэг, туслалцаа үзүүлсэн. 9-н ажилтанд нийт 7,400.000 төгрөгийн буцалтгүй тусламж олгосон ба Усан замын тэргүүний ажилтан 2, Онц тээвэрчин 1 одон медалиар шагнагдлаа. Нийт ажилтнуудын саналыг харгалзан үзэж “Ард даатгал” ХК-ын эрүүл мэнд, гэнэтийн ослын даатгалд 1 жилийн хугацаанд даатгуулсан. 2024 оны сургалтын төлөвлөгөө боловсруулан батлуулж

-ХАБЭА-н сургалтад нийт ажилтнууд;

-Гадаад сургалтад 5 ажилтан;

-ОУДБ-ын дотоодод зохион байгуулсан сургалтад 20 ажилтан;

-Худалдан авах ажиллагааны сургалтад 10 ажилтан;

-бусад нийтийг хамруулсан сургалтуудад 3 удаа хамрагдсан.

Байгууллагын болон салбарын спорт арга хэмжээнд хамт олноороо идэвхитэй оролцов. Монгол Улсын ерөнхийлөгчийн санаачилсан “ТЭРБУМ МОД” хөтөлбөрийн хүрээнд хавар, намрын улиралд мод тарих ажлыг жил бүр уламжлал болгон хэвшүүлсээр байна.

**Монгол орны зарим томоохон нуурын эрэгт усан замын тээврийн “Хяналтын пост” байгуулсан.**

Архангай аймгийн Өгий нуурын эрэгт усан замын тээврийн “Хяналтын пост” байгуулах ажлыг үе шаттайгаар хэрэгжүүлж байна. Энэхүү ажлын хүрээнд 2024 онд хяналтын байрыг зөөврийн сууцаар шийдэж, 10кВ-ын цахилгаан дамжуулах агаарын шугам татаж, 63кВА чадалтай дэд өртөө суурилуулсан бөгөөд ариун цэврийн байгууламжийг эко байдлаар шийдэв.

**Орон нутгийн эрэлт хэрэгцээг нь харгалзан усан замын хөвдөг зогсоол суурилуулсан.**

Монгол Улсын Далайн захиргаа өөрийн эх үүсвэрийн санхүүжилтээр Архангай аймгийн Өгий нуур болон Хөвсгөл нуурын эрэгт усан замын хөвдөг зогсоолуудыг тус тус суурилуулсаныг даргын 2024 оны А/86 дугаар тушаалаар байгуулсан ажлын хэсэг 05 дугаар сарын 30-ны өдөр ажлын гүйцэтгэлд хяналт тавьж, акт үйлдэн ашиглалтад хүлээн авсан.

**Усан замын тээврийн хяналтад гэрэлт цамхаг бүхий зөөврийн хяналтын камерын системийг ашиглалтад оруулав.**

Сүүлийн жилүүдэд усан замын тээврийн хэрэгслийн тоо нэмэгдэж байгаатай холбогдуулан Монгол Улсын Далайн захиргаанаас усан замын тээврийн аюулгүй байдалд тавих хяналтыг сайжруулах зорилгоор үе шаттайгаар хэд хэдэн ажлыг санаачлан хэрэгжүүлж байгаа билээ. Үүнд усан замын тээврийн хэрэгслүүдэд байршил тогтоогч GPS төхөөрөмжийг суурилуулах ажлыг 2023 оноос эхлүүлсэн бөгөөд 2024 оноос Хөвсгөл нуурт завины хөдөлгөөний нягтрал ихтэй, эрсдэл бүхий хэд хэдэн байршилд гэрэлт цамхаг бүхий зөөврийн камерын системүүдийг суурилуулахаар төлөвлөөд байна.

Энэхүү зөөврийн камерын систем нь сэргээгдэх эрчим хүчээр ажилладаг бөгөөд 3 ширхэг нарны зайн хавтан, 12В-ийн 6 ширхэг цэнэг хураагуур, 3 ширхэг камер, үүнээс 360 градус орчныг хянах камер 1 ширхэг, камерын дата процессор, мэдээллээ 25 км-ийн зайнд дамжуулах хүчин чадалтай холбооны антен зэргээр тоноглогдсон төхөөрөмж юм.

Зөөврийн камерын системийг Хөвсгөл нуурын Жанхайн цагаан эрэг “Дээд модот булан”, “Сомо сарьдаг”, “Усан замын зогсоол” зэрэг байршлуудад суурилуулах бөгөөд шөнийн цагт чиглүүлэгч гэрэлт цамхгаар мөн ашиглагдах боломжтой юм.

**ХБНГУ-ын Далайн эрэн хайх, авран туслах байгууллагаас буцалтгүй тусламжаар өгөх тусгай тоноглол бүхий аврах завийг оруулж ирэх ажлыг зохион байгуулсан.**

Усан замын тээврийн хяналтын техникийн хүчин чадлыг нэмэгдүүлэх зорилгоор ХБНГУ-ын Далайн эрэн хайх, авран туслах байгууллагатай тогтоосон хамтын ажиллагааны хүрээнд тус байгууллагад ашиглагдаж байсан тусгай тоноглол бүхий аврах завийг 2024 оны 09 дүгээр сарын 17-ны өдөр Хөвсгөл аймгийн Хатгал тосгонд хүлээн авлаа. Уг завь нь далай, тэнгисийн усанд тэсвэртэй, ёроол нь 2-3 давхар зориулалтын хөнгөн цагаан материалаар хийгдсэн, салхи, давлагаатай хүнд нөхцөлд аврах ажиллагаа явуулахад хөвөх тогтвортой байдал хамгийн сайн гэж үнэлэгдсэн, өөрийн жин нь 5,5 тонн, урт нь 8.5м аврах завины ангилалд багтдаг, харилцаа холбооны техник тоног төхөөрөмжөөр иж бүрэн тоноглогдсон.

ХБНГУ-ын Далайн эрэн хайх, авран туслах байгууллагаас 2018 онд аврах 2 завийг буцалтгүй тусламжаар авч байсан бөгөөд тус аврах завийг Хөвсгөл нуурт эргүүл хяналтад ашиглахаас гадна Монгол Улсын Ерөнхийлөгчийн санаачилсан Хөвсгөл нуурт живсэн “Сүхбаатар” усан онгоцыг татан гаргах ажиллагааны хүрээнд зохион байгуулагдсан сургалт, судалгааны ажил, мөн Хөвсгөл нуурт живсэн машин техникийн байршлыг тогтоох судалгаа шинжилгээний ажилд оролцуулж, хамтран ажиллаж байна.

**“Усан замын тээврийн аюулгүй ажиллагаа” сэдэвт семинарыг Хөвсгөл аймгийн Хатгал тосгонд зохион байгуулсан.**

“Усан замын тээврийн тухай хуулийн хэрэгжилтийг хангах нь” сэдэвт семинарыг 2024 оны 06 дугаар сарын 19-ний өдөр Хөвсгөл аймгийн Хатгал тосгонд зохион байгуулсан. Семинарт Зам, тээврийн хөгжлийн яам (хуучнаар), Хөвсгөлийн улсын тусгай хамгаалалттай газрын хамгаалалтын захиргаа, “Монголын завьчдын нэгдсэн холбоо” НҮТББ, Монгол даатгал ХХК болон усан замын тээврийн ажил, үйлчилгээ эрхлэгч иргэд, аж ахуйн нэгжийн төлөөлөл бүхий нийт 80 гаруй хүн оролцсон. Семинараар Усан замын тээврийн тухай, Төрийн хяналт шалгалтын тухай, Зөрчлийн тухай, Зөвшөөрлийн тухай хуулийн холбогдох заалтуудыг танилцуулж, усан замын тээврийн үйлчилгээ эрхлэх тусгай зөвшөөрлийн хүсэлтийг хэрхэн илгээх, шийдвэрлэлтийн явцын талаар болон Далайн захиргаанаас хэрэгжүүлж буй арга хэмжээ, бүтээн байгуулалтын ажлууд зэргийг танилцуулж илтгэл тавигдсаны сацуу оролцогчдоос хуулийн хэрэгжилтийн талаар санал асуулга явуулж, хэлэлцүүлэг зохион байгуулсан.

Түүнчлэн Архангай аймгийн Өгийнуур суманд усан замын тээврийн үйлчилгээ эрхлэгч аж ахуйн нэгж, иргэдийг оролцуулсан сургалтыг 2024 оны 07 дугаар сарын 03-ны өдөр, Хөвсгөл аймгийн Рэнчинлхүмбэ, Цагааннуур сумын нутаг дэвсгэрт орших Тэнгис-Шидгэдийн бэлчирт үйл ажиллагаа явуулдаг аж ахуйн нэгжүүдийг оролцуулсан сургалтыг 2024 оны 08 дугаар сарын 23-ны өдөр тус тус зохион байгуулсан.

**Усан замын тээврийн хэрэгслийг улсын бүртгэлд бүртгэх, гэрчилгээ, улсын дугаар олгох, шилжилт, хөдөлгөөн хийх ажлыг зохих журмын дагуу хийж гүйцэтгэсэн.**

2024 онд 11 дүгээр сарын байдлаар усан замын тээврийн хэрэгслийг бүртгүүлэх, шилжилт хөдөлгөөн хийлгэх, хөдөлгүүрийн өөрчлөлт бүртгүүлэх нийт 54 хүсэлт, өргөдлийг аж ахуй нэгж, иргэдээс “E-Mongolia” цахим үйлчилгээний нэгдсэн порталаар дамжуулан хүлээн авч шийдвэрлэсэн байна. Үүнээс усан замын тээврийн хэрэгслийг улсын бүртгэлд шинээр бүртгүүлэх 27, бүртгэлд шилжилт хөдөлгөөн хийлгэхээр 19, хөдөлгүүрийн өөрчлөлтийг бүртгүүлэх 4 хүсэлт, ААН-ын нэр өөрчлөгдөж гэрчилгээ солиулах 4 хүсэлт, өргөдлийг зохих журмын дагуу тус тус шийдвэрлээд байна.

**Усан замын тээврийн хэрэгслийн 2024 оны техникийн хяналтын үзлэг, тооллогыг зохион байгуулсан.**

Монгол Улсын Далайн захиргааны даргын 2024 оны 05 дугаар сарын 03-ны өдрийн А/72 дугаар тушаалаар батлагдсан удирдамж, хуваарийн дагуу усан замын тээврийн хэрэгслийн техникийн хяналтын үзлэг, бүртгэл, тооллогыг 2024 оны 06 дугаар сарын 06-ны өдрөөс эхлэн Хөвсгөл аймгийн Хатгал тосгон, Сэлэнгэ аймгийн Сэлэнгэ мөрөн, Архангай аймгийн Өгий нуур, Тэрхийн цагаан нуур, Баян-Өлгий аймгийн Толбо нуур, Увс аймгийн Хяргас нуур, Ховд аймгийн Хар ус, Далай нуур, Дорнод аймгийн Буйр нуур, Булган аймгийн Эг, Үүрийн бэлчир, Хөвсгөл аймгийн Тэнгис-Шишгэдийн бэлчирт тус тус зохион байгуулсан.

Усан замын тээврийн хэрэгслийн 2024 оны техникийн хяналтын үзлэгт нийт 146 усан замын тээврийн хэрэгсэл хамрагдсан бөгөөд үзлэгт тэнцсэн-123, тэнцээгүй-16, засвартай-7, бусад шалтгаанаар 87 тээврийн хэрэгсэл үзлэгт хамтрагдаагүй дүнтэй байв.

**Усан замын тээвэрлэлтийн ажил, үйлчилгээ эрхлэгч аж ахуйн нэгж, иргэдийн үйл ажиллагаанд хяналт шалгалт хийсэн.**

Салбарын улсын ерөнхий байцаагчийн баталсан 04/02, 04/19 дүгээр удирдамжийн дагуу Архангай, Баян-Өлгий, Увс, Ховд, Хөвсгөл аймгуудад усан замын тээврийн ажил, үйлчилгээ эрхлэгч аж ахуйн нэгж, иргэдийн үйл ажиллагаанд Төрийн хяналт шалгалтын тухай, Усан замын тээврийн тухай хууль болон түүнд нийцүүлэн гаргасан дүрэм, журам, стандартын мөрдөлтийн байдалд 2024 оны 06 дугаар сарын 18-ны өдрөөс 08 дугаар сарын 05-ны өдрүүдэд хяналт, шалгалтыг хийж гүйцэтгэлээ.

Архангай /19/, Баян-Өлгий /1/, Дорнод /2/, Сэлэнгэ /5/, Увс /6/, Ховд/2/, Хөвсгөл /18/ аймгуудад хийсэн хяналт шалгалтад нийт 53 иргэн, аж ахуйн нэгжийг хамруулав.

Илрүүлсэн зөрчлийг арилгуулахаар улсын /ахлах/ байцаагчийн хугацаатай албан шаардлагыг тус тус хүргүүлсэн. Гүйцэтгэлийн шалгалтыг Архангай, Баян-Өлгий, Увс аймагт тус тус хийж гүйцэтгэв.

Улсын байцаагчийн хууль ёсны албан шаардлагыг биелүүлээгүй, гэрчилгээ, улсын дугааргүй, завь жолоодох үнэмлэхгүй зэрэг зөрчлийг илрүүлж, зөрчлийн хэрэг нээн тухайн орон нутгийн прокурорын байгууллагаар хянуулан 10 ААН, иргэнд нийт 7,150,000 төгрөгийн торгуулийн арга хэмжээ авагдсан.

**Усан замын тээврийн үйлчилгээ эрхлэх тусгай зөвшөөрөл шинээр авах, сунгуулах, баримт бичгийн бүрдлийг шалгах, тусгай зөвшөөрөлгүй аж ахуйн нэгж, иргэдийн үйл ажиллагаанд хяналт тавьж ажилласан.**

Усан замын тээврийн үйлчилгээ эрхлэх хүсэлт, өргөдөл ирүүлсэн нийт 64 ААН, иргэний материалыг https://license.mrtd.gov.mn/ системээр хүлээн авч, шаардлага хангаагүй, буруу болон дутуу илгээсэн 28 хүсэлт буцаагдаж, 36 хүсэлтийг шийдвэрлэсэн байна.

|  |  |  |  |  |
| --- | --- | --- | --- | --- |
| **№** | **Шийдвэр** | **ААН** | **Иргэн** | **Нийт** |
|  | ЗТХС-ын 2024.02.01-ний өдрийн А/27 дугаар тушаалаар | - | 3 | 3 |
|  | ЗТХС-ын 2024.05.07-ны өдрийн А/115 дугаар тушаалаар | - | 11 | 11 |
|  | ЗТХС-ын 2024.06.06-ны өдрийн А/128 дугаар тушаалаар | 2 | 3 | 5 |
|  | ЗТХС-ын 2024.07.08-ны өдрийн А/141 дүгээр тушаалаар | 1 | 3 | 4 |
|  | ЗТХС-ын 2024.09.12-ны өдрийн А/186 дугаар тушаалаар | 2 | 9 | 11 |
| **Нийт** | **5** | **29** | **34** |

 **Усан замын тээврийн тээвэрлэлтийн үйл ажиллагааны статистик мэдээг нэгтгэн ЗТЯ-нд хүргүүлсэн.**

Усан замын тээврийн хэрэгслийн техникийн хяналтын үзлэгийн дүн, тоо бүртгэлийн мэдээлэл, усан замын тээвэрлэлтийн 2024 оны тоон мэдээ тайланг “Салбарын мэдээллийн нэгдсэн платформ”-д тухай бүр нь шинэчлэн оруулж байна.







**Усан замын тээврийн хэрэгслийн жолооч бэлтгэх, завь жолоодох эрхийн үнэмлэх олгох ажилласан.**

Зам, тээрийн хөгжлийн сайдын 2023 оны А/125 дугаар тушаалаар Монгол Улсын Далайн захиргаанд гэрээний үндсэн дээр шилжүүлэн гүйцэтгүүлэх ажил, үйлчилгээний жагсаалтад “Усан замын тээврийн хэрэгслийн жолоочийн мэргэжлийн шалгалт авах, үнэмлэх олгох ажлыг зохион байгуулах” ажил тусгагдсан. Үүний дагуу “Усан замчны толь бичиг” НҮТББ-ын сургалтын төвд усан замын тээврийн хэрэгслийн жолоочийн сургалтад хамрагдсан иргэдээс онол болон жолоодлогын ур чадварын шалгалт авах ажлыг Хөвсгөл аймгийн Хатгал тосгонд 2024 оны 08 дугаар сарын 14-15 өдрүүдэд, Архангай аймгийн Өгийнуур суманд 2024 оны 07 дугаар сарын 02-01 ны өдрүүдэд, Булган аймгийн Хантай багт 2024 оны 08 дугаар сарын 18-19-ний өдрүүдэд тус тус зохион байгуулсан.

Шалгалтад нийт 37 иргэн хамрагдсанаас 21 иргэн тэнцэж, 16 иргэн тэнцээгүй дүнтэй байсан.

*/хүснэгтээр/*

|  |  |  |  |
| --- | --- | --- | --- |
| **Аймаг, орон нутгийн нэр** | **Хамрагдсан хүний тоо** | **“Чадамжтай” гэж үнэлэгдсэн** | **“Хараахан чадамж эзэмшээгүй” гэж үнэлэгдсэн** |
| Архангай аймгийн Өгийнуур сум | 19 | 13 | 6 |
| Хөвсгөл аймгийн Хатгал тосгон | 13 | 8 | 5 |
| Булган аймгийн Хантай баг | 5 | 0 | 5 |
| **Нийт** | **37** | **21** | **16** |

Монгол Улсын Далайн захиргаанаас мэргэжлийн шалгалт авахын зэрэгцээ иргэдэд усан замын тээврийн хууль, тогтоомж, аврах ажиллагааны талаар мэдээлэл өгөх сургалтыг мөн зохион байгуулан ажилласан. Шалгалтад тэнцсэн иргэдийн мэдээллийг бүртгэлийн программд оруулж, холбогдох журмын дагуу усан замын тээврийн хэрэгслийн жолоочийн үнэмлэхийг олгов.

**Хөвсгөл нуурын эко системийг хамгаалах зорилгоор Хөвсгөл аймгийн Хатгал тосгон дахь усан замын зогсоолын орчмын хог хаягдлыг бууруулах чиглэлээр олон нийтэд сурталчилгаа хийх, эрэг дагуух хогийг цэвэрлэх нэгдсэн арга хэмжээг холбогдох байгууллагатай хамтран зохион байгуулсан.**

Хөвсгөл нуурын эко системийг хамгаалах зорилгоор эрэг орчмын хог хаягдлыг түүж цэвэрлэх, зайлуулах ажлыг 2024 оны 09 дүгээр сарын 16-17-ны өдрүүдэд зохион байгууллаа. Хүзүүвчийн шилд байрлалтай “Леона ресорт” жуулчны баазаас “Нефть бааз”-ын хашааны хаалга, Усан замын зогсоол хүртэл нуурын эрэг орчмын хог хаягдлыг цэвэрлэх ажлыг зохион байгуулсан. Энэхүү ажлын үр дүнд нийт 27 шуудай хог хаягдлыг түүж, эргээс зайлуулсан бөгөөд түүсэн хогийг 3 хэсэгт ангилан ачиж, Хатгал тосгоны хогийн цэгт тээвэрлэн хүргэж, хүлээлгэн өгөв. Цэвэрлэгээний явцад “Нефть бааз”-ын хашаан доторх худагт их хэмжээний хогийг зарим байгууллагууд орхиод явсныг мэдээллийг нь бэлтгэн “facebook” дэх Хатгал сумын цахим хуудсанд байрлуулсан.

**ХУУРАЙ БООМТ, ДАЛАЙН ТЭЭВРИЙН ЧИГЛЭЛЭЭР ХИЙСЭН АЖИЛ**

 **1.“Хуурай боомтын тухай Засгийн газар хоорондын хэлэлцээр”-т тусгагдсан байршлуудад нөхцөл байдлын үнэлгээ хийх судалгааны ажлын сонгон шалгаруулалтыг зарлаж, судалгааны ажил хийж гүйцэтгүүлэв. /** **Багц-1/**

Хуурай боомтын тухай Засгийн газар хоорондын хэлэлцээрт тусгагдсан байршлуудад нөхцөл байдлын үнэлгээ хийх ажлын даалгаврыг боловсруулж, 2024 оны 04 дүгээр сарын 26-ны өдөр баталсан. Тендерийн урилгыг 2024 оны 05 дугаар сарын 01-ний өдөр цахим системд нийтэлж, 05 дугаар сарын 09-ний өдөр нээлтийн үйл ажиллагааг зохион байгуулж, ирүүлсэн оролцогчдын материалыг хянан үзэж шалгарсан оролцогчид Багц-1 Төвийн коридор “Хасугүнж” ХХК, Багц-2 “Эм Эм Си Жи” ХХК -тай гэрээ байгуулан хамтарч ажилласан. Судалгааны ажлын тайланг 2024 оны 07 дугаар сарын 31-ний өдөр хүлээн авсан.

Судалгааны танилцуулга, тайланг 2024 оны 09 дүгээр сарын 16-ны өдрийн 01/370 тоот албан бичгээр ЗТЯ-ны ТЗДТБЗГ-т хүргүүлсэн.

**2.“Хуурай боомтын тухай Засгийн газар хоорондын хэлэлцээр”-ийн хавсралтад тусгагдсан байршлуудыг тодорхойлох зах зээлийн судалгаа хийсэн.**

“Хуурай боомтын тухай Засгийн газар хоорондын хэлэлцээр”-ийн хавсралтад тусгагдсан байршлуудыг тодорхойлох болон зах зээлийн судалгаа хийх ажлын төлөвлөгөөг боловсруулан 2024 оны 01 дүгээр сарын 17-ны өдрийн 01/16 тоот албан бичгээр ЗТХЯ-нд хүргүүлсэн.

ӨМӨЗО-ны Нийгмийн шинжлэх ухааны академийн "Бүс ба Зам" судалгааны хүрээлэн, ӨМӨЗО-ны Санхүү, эдийн засгийн их сургуультай байгуулсан санамж бичгийн хүрээнд тус байгууллагуудтай хамтран Баруун бүсийн Ховд, Зүүн бүсийн Бичигт байршлуудад судалгаа хийсэн. Судалгааны тайланг нэгтгэн боловсруулж 2024 оны 09 дүгээр сарын 16-ны өдрийн 01/369 тоот албан бичгээр ЗТЯ-ны ТЗДТБЗГ-т хүргүүлсэн.

**3.“Хуурай боомтын тухай Засгийн газар хоорондын хэлэлцээр”-ийн хүрээнд Дорноговь аймгийн Замын- Үүд суман дахь “Бүс нутгийн логистикийн төв”-ийг түшиглэн олон улсын чанартай хуурай боомт байгуулах бэлтгэл ажлыг хангаж ажилласан.**

Монгол Улсын Засгийн газрын 2024 оны 01 дүгээр сарын 10-ны өдрийн 11 дүгээр тогтоолоор Дорноговь аймгийн Замын-Үүд сум дахь “Бүс нутгийн логистикийн төв”-ийг түшиглэн олон улсын чанартай хуурай боомт байгуулах шийдвэр гаргасан.

Хуурай боомт байгуулах ажлын төлөвлөгөөний төсөл болон холбогдох чиглэлүүдийн хүрээнд ажлын хэсгүүд байгуулах удирдамжийн төслийг боловсруулж, 2024 оны 02 дугаар сарын 22-ны өдөр ЗТХЯ-ны ТЗДТБЗГ-ын ДАУЗТХ-т цахимаар хүргүүлсэн.

ЗТХ-ийн дэд сайдын өгсөн чиглэлийн дагуу "Замын-Үүд хуурай боомт" байгуулах ТЭЗҮ боловсруулах ажлын суурь судалгааны гүйцэтгэгчийг сонгон шалгаруулах худалдан авах ажиллагааг зохих журмын дагуу зохион байгуулж, “Грессент” ХХК шалгарсан. Тус оролцогчтой гэрээ байгуулан, ажлыг гүйцэтгүүлэв. Ажил хүлээн авах комисс 2024 оны 08 дугаар сарын 26-ны өдөр уг ажлыг хүлээн авсан.

**4.Бүс нутгийн тээврийн коридорыг хөгжүүлэх, Замын-Үүд, Бичигт байршлуудад хуурай боомт байгуулахад хөрөнгө оруулалт татах чиглэлээр ажилласан.**

“БНХАУ-ын Ляонин мужийн олон улсын 5 дахь удаагийн хөрөнгө оруулалт, худалдааны форум” арга хэмжээ 2024 оны 09 дүгээр сарын 26-аас 29-ний өдрүүдэд Шэньян хотын шинэ дэлхий экспо төвд зохион байгуулагдсан. Арга хэмжээнд эдийн засаг, худалдаа, хамтын ажиллагаа, хөрөнгө оруулалтын чиглэлээр зохион байгуулагдах бөгөөд олон улсын байгууллага, хөрөнгө оруулагчид оролцсон. Ляонин мужийн ардын засгийн газрын худалдааны газрын урилгаар Далайн захиргааны төлөөлөл оролцож хамтран ажилласан.

**5.Буйр нуурт усан замын боомт байгуулах хөгжлийн концепц боловсруулах судалгааг боловсруулсан.**

 “Буйр нуурт усан замын боомт байгуулах нөхцөл байдлын судалгаа” боловсруулах ажлын даалгаврыг 2024 оны 04 дүгээр сарын 25-ны өдөр баталсан.

Худалдан авах ажиллагааг зохих журмын дагуу зохион байгуулж, холбогдох аж ахуйн нэгжтэй (Бодлогын шийдэл ХХК) гэрээ байгуулан гүйцэтгүүлэв. “Буйр нуурт усан замын боомт байгуулах хөгжлийн концепц боловсруулах” судалгааны тайланг 2024 оны 07 дугаар сарын 16-ны өдрийн 01/276 тоот албан бичгээр ЗТЯ-ны ТЗДТБЗГ-т хүргүүлсэн.

 **6.Төв аймгийн Хөшигийн хөндий дэх “Чингис Хаан Олон Улсын нисэх буудал”-ыг түшиглэн олон улсын чанартай хуурай боомт байгуулах олон төрөлт тээврийн холболт, замын хөдөлгөөний эрчимжлийн судалгаа боловсруулав.**

Хөшигийн хөндий дэх “Чингис хаан Олон Улсын нисэх буудал”-ыг түшиглэн олон улсын чанартай хуурай боомт байгуулах хэрэгцээ шаардлага болон холбогдох танилцуулгыг бэлтгэн 2024 оны 09 дүгээр сарын 02-ны өдөр ЗТЯ-ны ДАУЗТХ-т цахим шуудангаар хүргүүлсэн. Судалгааг нэгтгэн боловсруулж, холбогдох судалгааг 2024 оны 12 дугаар сарын 16-ны өдрийн 01/546 тоот албан бичгээр ЗТЯ-нд хүргүүлсэн.

**7.Далайн шинэ боомт ашиглах судалгааг хийж гүйцэтгэсэн.**

Иран, Пакистаны далайн боомтуудын талаарх мэдээллийг цахим орчинд цуглуулж мэдээллийн сан үүсгэсэн.

Иран, Пакистан улсуудтай холбогдох Хятадын Өрөмч хотын дэд бүтцийн холболт, логистикийн төвийн талаар танилцуулга, мэдээлэл боловсруулсан. Судалгааны ажлыг нэгтгэн боловсруулж 2024 оны 06 дугаар сарын 20-ны өдрийн 01/238 тоот албан бичгээр ЗТХЯ-ны ТЗДТБЗГ-т хүргүүлсэн.

 **8. БНХАУ-ын далайн боомтуудаас ачаа тээвэрлэлтийг эхлүүлэх талаар арга хэмжээ авч ажилласан.**

Энэ хүрээнд:

1. Томилолт

• 2024 оны 01 дүгээр сарын 24-28-ны өдрүүдэд БНХАУ-ын Ляонин мужийн Шэньяан болон Далянь хотод томилолтоор ажиллаж, Ляонин мужийн далайн боомтуудаар дамжуулан Монгол Улсын импортын бараа бүтээгдэхүүнийг тээвэрлэх талаар санал солилцож, холбогдох мэдээллийг авч ажилласан.

2. Айлчлал ба хамтын ажиллагаа

• Ляонин мужийн дэд захирагч Жин Гуовэй тэргүүтэй албан айлчлалын баг 2024 оны 08 дугаар сарын 12-15-ны өдрүүдэд Монгол Улсад айлчлал хийсэн. Энэ үеэр Далянь боомтоос Эрээн, Замын-Үүд чиглэлд ачаа тээвэрлэлтийг хөгжүүлэх, боомт дээрх ачаа тээвэрлэлтийг саадгүй зохион байгуулах тал дээр хамтран ажиллах хүсэлт тавьсан.

• Ляонин мужийн ардын засгийн газар болон Далянь хотын ардын засгийн газартай тээвэрлэлт эхлүүлэх талаар санал солилцосон.

• Ляонин мужийн худалдааны хэлтэстэй Далайн захиргааны байранд 2024 оны 09 дүгээр сарын 20-ны өдөр Далянь боомтоор дамжуулан автомашин задгайгаар тээвэрлэх ажлын талаар уулзалт хийсэн.

3. Дотоодын мэргэжлийн байгууллагатай уулзалт

• 2024 оны 09 дүгээр сарын 05-ны өдөр Замын-Үүд чөлөөт бүсийн захиргаатай одоо байгаа дэд бүтцийг ашиглан Бүс нутгийн логистикийн төв хүрэх орц, гарцыг ашиглах боломжийн талаар санал солилцсон.

• 2024 оны 09 дүгээр сарын 18-ны өдөр МТЗНХ-ны гишүүн байгууллагууд болох Монложистик ХХК, Туушин ХХК-тай автомашины тээвэрлэлтийн талаар санал солилцсон.

• 2024 оны 09 дүгээр сарын 19-ний өдөр ГЕГ-тай автомашин задгайгаар тээвэрлэхэд гаалийн байгууллагын зүгээс хориг саад байгаа эсэх талаар тодруулж, мөн БНЛТ автомашин буулгах асуудалд хамтарч ажиллах боломжийн талаар санал солилцсон.

• 2024 оны 11-р сарын 20-ний өдөр зохион байгуулагдсан Эрээний хилийн комиссын хуралд асуудал дэвшүүлж хэлэлцүүлсэн.

 **9.Хуурай боомтыг түшиглэн Олон Улсын цахим худалдааны нэгдсэн сүлжээ байгуулах тухай судалгааг боловсруулав.**

Хуурай боомтыг түшиглэн Олон улсын цахим худалдааны нэгдсэн сүлжээ байгуулах судалгааны ажлыг хийж гүйцэтгэн, тайланг 2024 оны 12 дугаар сарын 13-ны өдрийн 01/542 тоот албан бичгээр ЗТЯ-нд хүргүүлсэн.

**10.“Хуурай боомтын тухай Засгийн газар хоорондын хэлэлцээр”-ийн хүрээнд Замын-Үүд, Улаанбаатар байршлуудад эхлэл цэг болох далайн боомтыг сонгох, хамтын ажиллагааг эхлүүлсэн.**

Далянь боомттой хамтран ажиллах талаар Далайн захиргааны төлөөлөл 2024 оны 1 дүгээр сард Далянь боомтод ажилласан бөгөөд тус боомтоор дамжуулан Монгол Улсын импортын автомашиныг задгайгаар тээвэрлэх туршилтын тээвэр зохион байгуулахаар мэдээлэл солилцсон.

БНХАУ-тай 2014 онд байгуулсан Засгийн газар хоорондын хэлэлцээрийн хүрээнд Ляонин мужийн далайн боомтуудыг МУ-ын хуурай боомтын эхлэл цэг болгох ажлыг эхлүүлэх, хамтын ажиллагааг эрчимжүүлэх зорилгоор тус мужийн Шэньян хотод төлөөлөгч томилох асуудлаар яриа хэлэлцээр хийсэн. Уг ажлын хүрээнд Далайн захиргааны төлөөлөгч ажиллуулах хүсэлтэй байгаа талаар ЗТХ-ийн сайдаас Ляонин мужийн даргад холбогдох хүсэлтийг уламжилж, шийдвэр гаргуулахад дэмжлэг үзүүлэх тухай албан бичгийн төслийг боловсруулан 2024 оны 05 дугаар сарын 25-ны өдрийн 01/178 тоот албан бичгээр ЗТХЯ-нд хүргүүлсэн.

Ляонин мужийн далайн боомтуудтай харилцаа хамтын ажиллагааг эхлүүлэх талаар 2024 оны 09 дүгээр сарын 23-нд Далянь боомттой МУ-ын импортын ачаа барааг дамжуулан тээвэрлэхэд хамтарч ажиллах уулзалтуудыг хийсэн ба холбогдох ажлын хэсэг тээвэрлэлт эхлүүлэх талаар мэдээлэл солилцож хамтарч ажиллаж байна. Мөн Жинжоу боомттой 2024 оны 09 дүгээр сарын 27-ны өдөр ЗТЯ-ны холбогдох ажлын хэсгийн бүрэлдэхүүний хамтаар Монгол Улсын экспортын уул уурхайн бүтээгдэхүүнийг дамжуулан тээвэрлэх талаар санал солилцох уулзалтуудыг хийсэн ба уг уулзалтын үр дүнд хоёр талын ажлын хэсгийг томилон мэдээлэл солилцож хамтран ажиллаж байна. Уул уурхайн бүтээгдэхүүний экспортыг нэмэгдүүлэх, холбогдох ажлуудыг авч хэрэгжүүлэх үүрэг бүхий ажлын хэсэг байгуулах тушаалын төслийг бэлтгэн ЗТ-ийн сайдын зөвлөхөд 2024 оны 11 дүгээр сарын 08-ны өдөр цахимаар хүргүүлсэн.

Мөн Хятадын хуурай боомт хөгжүүлж буй сайн туршлагаас суралцах, далайн боомт болон хуурай боомтуудтай хамтын ажиллагаа тогтоох зорилгоор БНХАУ-ын “Хуурай боомтын холбоо”-той 2024 оны 08 дугаар сарын 21-ний өдөр Бээжин хотод уулзалт хийж цаашид Санамж бичиг байгуулан хамтарч ажиллах боломжтой талаар тохиролцсон.

**11.“Хуурай боомтын тухай Засгийн газрын хэлэлцээр”-т нэгдсэн Ази, Номхон далайн бүсийн орнуудын далайн боомтууд болон хуурай боомтуудын хамтын ажиллагааны олон улсын чуулга уулзалтыг санаачлан зохион байгуулсан.**

2024 оны 11 дүгээр сарын 13-ны өдөр ГХЯ-ны Зөвшилцөл танхимд ЗТЯ болон АНДЭЗНК-ын Зүүн, зүүн хойд Азийн салбартай хамтран “Хуурай боомтын тухай Засгийн газар хоорондын хэлэлцээрийг хэрэгжүүлэх нь” сэдэвт олон улсын чуулга уулзалт, хамтарсан семинарыг зохион байгуулсан. Арга хэмжээгээр бүс нутгийн тээврийн дэд бүтцийг сайжруулах, ухаалаг боомтын шийдлүүдийг нэвтрүүлэх, хил дамнасан худалдааг хөнгөвчлөх зэрэг олон талын санал, шийдлүүдийг хэлэлцсэн.

**САЛБАРЫН ХҮНИЙ НӨӨЦИЙГ БЭЛТГЭЖ, ТӨРИЙН ЗАХИРГААНЫ БОЛОН ХҮНИЙ НӨӨЦИЙН УДИРДЛАГЫН МАНЛАЙЛЛААР ХАНГАХ**;

ШУТИС-ийн Механик, тээврийн сургуульд мэргэжлийн туслалцаа дэмжлэг үзүүлэх, салбарын боловсон хүчин бэлтгэх зорилгоор “Далайн тээвэр, боомтын үйл ажиллагаа” сэдэвт сонгон суралцах хичээлийг хөтөлбөрийн дагуу оюутнуудад 2023-2024 оны хичээлийн жилийн II улиралд нийт 9 оюутанд “Далайн тээвэр, боомтын үйл ажиллагаа” ETR449 код бүхий 3 кредитийн хичээлийг батлагдсан хөтөлбөрийн дагуу зааж эзэмшүүлсэн.

**ХӨЛӨГ ОНГОЦНЫ БҮРТГЭЛ, ХЯНАЛТЫН ЧИГЛЭЛЭЭР**

Монгол Улсын Далайн захиргаанаас жил бүрийн батлагдсан төсвийн дагуу нийт бүртгэлтэй хөлөг онгоцнуудыг алсын зайнаас хянах, түүний байршил тогтоох систем болон олон улсад нээлттэй хөлөг онгоцны мэдээллийн сан болон төлбөртэй мэдээллийн санг ашиглан хяналт тавьж ажилладаг, мөн Далайн захиргаанаас томилогдсон дотоодын болон гадаадын хянан шалгагчдыг томилон ажиллуулж бусад орны далайн боомт дээр зогсож буй эсхүл тухайн боомтоос гаднах бүс нутагт зангуу хаян зогсож буй хөлөг онгоц дээр биечлэн очиж гарч газар дээр нь үзлэг шалгалт явуулж, хөлөг онгоцны ерөнхий нөхцөл байдалд хяналт тавьдаг болно.

Монгол Улсын Далайн захиргаа 2024 оны байдлаар дараах 18 хүлээн зөвшөөрөгдсөн байгууллагатай гэрээ байгуулан өөрийн далбаатай хөлөг онгоцуудад техникийн үзлэг шалгалт хийлгэх, гэрчилгээ олгоход хяналт тавин ажиллаж байна

Монгол Улсын хөлөг онгоцны бүртгэлд 2024 оны 12 дугаар сарын 12-ны өдрийн байдлаар нийт 403,720 тонн даац бүхий 25 гаруй орны эзэмшлийн 237 хөлөг онгоц идэвхтэй бүртгэлд хамрагдан Монгол Улсын төрийн далбааг мандуулан их далайд аялж байна.

|  |  |  |
| --- | --- | --- |
| Он  | Идэвхитэй хөлөг онгоцны тоо  | Шинээр бүртгэсэн хөлөг онгоцны тоо  |
| 2021 | 187 | 110 |
| 2022 | 256 | 197 |
| 2023 | 280 | 188 |
| 2024.12 | 237 | 148 |

Монгол Улсын хөлөг онгоцны бүртгэлд бүртгэлтэй 237 хөлөг онгоцны эзэмшигчийг улсын харьяаллаар нь харуулбал:

|  |  |  |
| --- | --- | --- |
| ***Харьяалагдах улс*** | ***Хөлөг онгоцны тоо*** | ***Хувь %*** |
| Сингапур (БНСУ) | 60 | 26 |
| Малайзын Холбооны Улс | 43 | 18 |
| Хонг Конг | 19 | 8 |
| Индонез (БНИУ) | 23 | 10 |
| Филиппин (БНФУ) | 11 | 5 |
| БНХАУ | 9 | 3 |
| Тайвань | 11 | 5 |
| Белиз | 7 | 3 |
| Самао (Тусгаар тогносон Самао Улс) | 6 | 3 |
| БНСУ | 6 | 2 |
| Вьетнам (БНСВУ) | 6 | 3 |
| Маршалын Арлуудын Улс | 6 | 3 |
| Панам (БНПУ) | 4 | 2 |
| Япон | 5 | 2 |
| Британийн Виржиний Арлууд | 2 | 1 |
| Сейцелийн арлууд | 3 | 1 |
| Бусад (9) | 16 | 7 |
| Нийт | 237 | 100 |

2024 оны 12 дугаар сарын байдлаар Монгол Улсын хөлөг онгоцны бүртгэлд бүртгэлтэй 237 хөлөг онгоц байгаагаас 30 ерөнхий ачаа тээврийн, 33 нурмаг ачаа тээврийн, 2 хөлдөөгч хөргүүрт ачаа тээврийн, 13 түрэх чирэгч тээврийн, 15 ачаа тээврийн чиргүүл, 2 таслагч сорох дредер хөвөгч барж хэлбэрийн хөлөг онгоц, 26 бусад олон төрлийн зориулалтын ачаа тээврийн хөлөг онгоц байгаагаас байнгын бүртгэлийн гэрчилгээтэй 121 буюу 114,750.21 тонны даацтай, нэг удаагийн аялалын бүртгэлийн гэрчилгээтэй 6 буюу 2031 тонны даацтай хөлөг онгоцнууд байна.

Эдгээрээс Asia Shipping Certification Services (ASCS) хүлээн зөөвшөөрөгдсөн байгууллагын техникийн гэрчилгээтэй 5, Ji Tai Maritime Pte Ltd. (JTM) хүлээн зөөвшөөрөгдсөн байгууллагын техникийн гэрчилгээтэй 55, Sing Lloyd (SGL) хүлээн зөөвшөөрөгдсөн байгууллагын техникийн гэрчилгээтэй 1, Foresight Ship Classification (FSCLASS) хүлээн зөөвшөөрөгдсөн байгууллагын техникийн гэрчилгээтэй 34, Dutch Lloyd (DL) хүлээн зөөвшөөрөгдсөн байгууллагын техникийн гэрчилгээтэй 6, Sinorep classification society хүлээн зөөвшөөрөгдсөн байгууллагын техникийн гэрчилгээтэй 1, Cosmos Marine Bureau Inc. (CMB) хүлээн зөөвшөөрөгдсөн байгууллагын техникийн гэрчилгээтэй 19 хөлөг онгоцнууд байна. Эдгээр хүлээн зөвшөөрөгдсөн байгууллагаас холбогдох техникийн үзлэгийн хүчин төгөлдөр гэрчилгээнүүдийг өнөөдөр Монгол Улсын далбаатай 121 хөлөг онгоцонд олгосон байна.

Тухайн улсын боомтын хяналтын албанд үзлэг шалгалтад хамрагдан олон улсын гэрээ конвенцийн тавигдах шаардлага хангаагүй гэх үндэслэлээр зарим тохиолдолд саатуулагдах үндэслэл болдог. Токиогийн санамж бичигт нэгдэн орсон боомтын хяналтын албанд 2024 оны 01 дүгээр сараас 12 дугаар сарын байдлаар нийт 12 хөлөг онгоц саатуулагдсан тохиолдол бүртгэгдсэн болно. Эдгээр хөлөг онгоцнуудад техникийн хяналтын үзлэг шалгалт явуулан техникийн гэрчилгээ олгосон байдлаар ангилан авч үзвэл Cosmos Marine Bureau Inc. (CMB) – 6 хөлөг онгоц, International Marine Survey Association (IMSA) – 2 хөлөг онгоц, Vietnam Register (VR) 2 хөлөг онгоц, Foresight Ship Classification (FSCLASS) 1 хөлөг онгоц, Asia Shipping Certification Services (ASCS) – 1 хөлөг онгоц байна. Эдгээр саатуулагдсан хөлөг онгоцнуудад Далайн захиргаанаас тухай бүр холбогдох арга хэмжээ авсан ба хөлөг онгоцны эзэмшигч, менежер, зуучлагч агент, болон хөлөг онгоцны ахмад, багийн гишүүдэд анхааруулга, сануулга, торгуулийн мэдэгдэл хүргүүлэн арга хэмжээг авч илэрсэн зөрчил дутагдлаа холбогдох хугацаанд арилгах, Хүлээн зөвшөөрөгдсөн байгууллагаас үзлэг, шалгалт явуулан хэрхэн арга хэмжээ авсан талаар тайлан ирүүлэх улмаар зөрчил дутагдлаа арилгасны дара а захиргаанд мэдэгдэж захиргаанаас хяналтын улсын байцаагч болон гэрээт хянан шалгагчдаар дамжуулан саатуулагдсны дараах үзлэг, хяналт шалгалт явуулах талаар тухай бүр цахим шуудангаар мэдэгдэл хүргүүлэн харилцан мэдээлэл солилцон арга хэмжээ авч ажилласан болно.

МОНГОЛ УЛСЫН ДАЛАЙН ЗАХИРГАА